عمران خان د خليلزاد سره په خبرو کې ژمنه کړې، پاکستان به د افغان سولې په عمل کې خپل رول لوبوي
د پاکستان وزیراعظم عمران خان د افغانستان دپاره د امریکا د ځانګړي استازي زلمي خليلزاد سره په ليدنه کې ژمنه کړې چې پاکستان به د افغانستان د سولې او روغې جوړې په عمل کې د امریکا او نورو فريقېنو ترمنځ د خبرو په لړ کې خپل رول لوبوي.
کراچۍ — د پاکستان سرکاري ميډيا ویلي امريکايي استازي په اسلام اباد کې د عمران خان سره ليدلي او د افغانستان د سولې په خبرو غږېدلي دي. عمران خان په دغه ليدنه کې د واشنګټن په سفر کې د امریکا د صدر ډانلډ ټرمپ سره د ليدنې په مهال د کړو خبرو يادګېرنه کړې او ویلي يې دي سوله ييز او باثباته افغانستان نه يواځې د پاکستان بلکې د سيمې په ګټه دی. زلمي خليلزاد د اسلام اباد په سفر کې د پاکستان د بهرنیو چارو وزير شاه محمود قرېشي سره هم ليدلي دي. د بهرنيو چارو وزارت ويلي ښاغلي خليلزاد ورسره د طالبانو او د هغه د اووم پړاؤ ترسره شوې خبرې شریکې کړي دي او د کابل سره د وروستيو اړيکو احوال يې ورته ويلی دی. دوي په خبرو کې په بېن الافغاني خبرو ټينګار کړی چې دا به د باثباته، سوله ييز او خوشحاله افغانستان په ګټه تمامیږي. د بهرنیو چارو وزارت هم دغه دريځ تکرار کړی چې پاکستان به د افغانستان د سولې په لړ کې خپلې مرستې دوامداره ساتي. د اسلام اباد د سفر نه دوه ورځې وړاندې زلمي خليلزاد د افغان ولسمشر اشرف غني سره ليدلي، او ارګ د دغه لیدنې په اړوند ويلي ؤ، (دواړو لوریو د سولې پروسه کې د وروستي حال او د افغانستان اسلامي جمهوریت د مذاکره کوونکي پلاوي ټاکلو کې د پرمختګونو په اړه بحث او خبرې وکړې). او زلمي خليلزاد په دغه ليدنه کې اشرف غني ته د خپل راتلونکې په اړوند حال تېر کړی ؤ. امریکايي استازي د دغه سفر او بيا دوحې ته د تګ په اړوند ټويټس کړي وو.